Diari Oficial de la Generalitat Valenciana


Sumari del DOGV 4252, del 20-05-2002 (2002/4974)

RESOLUCIÓ de 26 d'abril de 2002, de les direccions generals de Centres Docents i d'Ordenació i Innovació Educativa i Política Lingüística, per la qual es dicten instruccions per a regular el procés de sol·licitud, registre i ompliment del llibre de qualificacions de grau mitjà de dansa i per a l'ompliment d'altres documents d'avaluació.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4252

Data del DOGV
:   20-05-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/4974


Data del document
:   26-04-2002

Organisme emissor
:   Conselleria de Educació i Ciència

Tipus de document
:   Resolució

Anàlisi jurídica

 Descriptors 

:   * avaluació de coneixements
    * educació artística
    * legislació
    * espectacles

RESOLUCIÓ de 26 d'abril de 2002, de les direccions generals de Centres Docents i d'Ordenació i Innovació Educativa i Política Lingüística, per la qual es dicten instruccions per a regular el procés de sol·licitud, registre i ompliment del llibre de qualificacions de grau mitjà de dansa i per a l'ompliment d'altres documents d'avaluació. [2002/X4974]
  
Les ordres del Ministeri d'Educació i Ciència de 29 de maig de 1995 (BOE de 7 de juny) i de 17 de novembre de 1997 (BOE del 28 de novembre) establixen els elements bàsics dels informes d'avaluació dels graus Elemental i Mitjà dels Ensenyaments de Dansa, regulats per la Llei Orgànica 1/1990, de 3 d'octubre, d'Ordenació General del Sistema Educatiu.
  
La mencionada Ordre de 17 de novembre de 1997 regula els documents d'avaluació: el Llibre de Qualificacions de Grau Mitjà de Dansa, l'Informe d'Avaluació Individualitzat, l'Expedient Acadèmic Personal i les actes d'avaluació, i establix, en la seua disposició tercera, apartat segon, que el llibre de qualificacions serà editat per les administracions educatives amb plenes competències en matèria d'educació, les quals establiran el procediment de sol·licitud i registre.
  
L'Ordre de la Conselleria de Cultura i Educació, de 26 de març de 2001 (DOGV núm. 3.997 d'11 de maig) i la seua correcció d'errades (DOGV núm. 4.021, de 14 de juny), publica el Llibre de Qualificacions de Grau Mitjà de Dansa de la Comunitat Valenciana.
  
Alhora, resulta necessari dictar instruccions sobre el seu ompliment i l'ompliment de la resta de documents establits en la citada ordre del Ministeri d'Educació i Ciència de 17 de novembre de 1997, referents a l'expedient acadèmic personal de l'alumne, les actes d'avaluació i els informes d'avaluació individualitzats.
  
En conseqüència, i d'acord amb l'habilitació continguda en la disposició final de l'Ordre de 26 de març de 2001, de la Conselleria de Cultura i Educació, les direccions generals de Centres Docents i d'Ordenació i Innovació Educativa i Política Lingüística, resolen:
  
I. El Llibre de qualificacions de grau mitjà de dansa
  
Primer. Aspectes generals
  
1.1 El Llibre de Qualificacions de Grau Mitjà de Dansa és el document oficial que reflectix i acredita els estudis corresponents al Grau Mitjà de Dansa cursats per l'alumne, les qualificacions obtingudes, la informació sobre la seua permanència al centre i, si és procedent, el que possibilita la mobilitat de l'alumnat entre centres on es cursen els estudis corresponents.
  
En el llibre també ha de constar la sol·licitud de l'alumne o alumna d'expedició del títol corresponent, una vegada haja superat les matèries de l'últim curs de Grau Mitjà.
  
1.2 Correspon al conservatori de titularitat de la Generalitat Valenciana on l'alumne es trobe matriculat, la seua sol·licitud, l'ompliment i la custòdia. En el cas de l'alumnat que curse els seus estudis en un centre autoritzat, la sol·licitud, l'ompliment i la custòdia del llibre correspondran al conservatori de titularitat de la Generalitat Valenciana al qual es trobe adscrit el dit centre a efectes administratius.
  
1.3 El llibre s'ha d'entregar a l'alumne, una vegada superades les matèries corresponents a l'últim curs de Grau Mitjà de Dansa.
  
1.4 Perquè el llibre tinga plena validesa haurà d'estar correctament diligenciat en tots els seus aspectes, d'acord amb el que s'establix en la present resolució.
  
1.5 El llibre de qualificacions haurà de contindre les firmes fefaents, amb indicació dels seus noms i cognoms, de les persones que ocupen els càrrecs de secretari/ària i de director/a, on així s'assenyale.
  
1.6 Tant la sol·licitud de llibres de qualificacions com les diferents comunicacions entre els centres autoritzats, conservatoris de titularitat de la Generalitat Valenciana i direccions territorials de Cultura i Educació, s'han de realitzar per mitjà de processos informàtics. La Conselleria de Cultura i Educació facilitarà l'aplicació informàtica gratuïtament als conservatoris i centres autoritzats que ho sol·liciten. Esta aplicació també permetrà omplir el llibre de qualificacions.
  
Segon. Edició
  
2.1 El Llibre de Qualificacions de Grau Mitjà de Dansa serà editat per la Conselleria de Cultura i Educació, a través de la Direcció General de Centres Docents, d'acord amb el model que figura en l'annex I de l'Ordre de 26 de març d'esta Conselleria (DOGV d'11 de maig i correcció d'errades en el DOGV de 14 de juny).
  
2.2 La sèrie dels llibres editats a la Comunitat Valenciana s'iniciarà amb les sigles ?CV?, i, separades per un guió, la sèrie i el número del llibre, seguit de la lletra «C», perforats en la coberta i en totes les seues pàgines. A la primera sèrie li correspon la lletra ?A- majúscula, a la segona la ?B- i així, successivament, seguint l'ordre de l'alfabet valencià. Cada sèrie constarà de deu mil exemplars, s'iniciarà en el número 0000 i acabarà en el número 9.999.
  
Tercer. Sol·licitud
  
3.1 Durant el mes de novembre els directors dels conservatoris de titularitat de la Generalitat Valenciana presentaran en el Servei d'Inspecció Educativa de la direcció territorial de Cultura i Educació corresponent una relació, en dos exemplars, dels alumnes per als quals se sol·licita el llibre de qualificacions, segons model publicat com a annex I d'esta resolució.
  
3.2 Els directors dels centres privats autoritzats han de presentar la citada relació en tres exemplars (una còpia per a ells, una altra per al Conservatori i una altra per al Servei d'Inspecció Educativa) al conservatori de titularitat de la Generalitat Valenciana al qual estiguen adscrits, durant el període comprés entre el 15 d'octubre i el 15 de novembre.
  
3.3 Quan, excepcionalment, se sol·licite un duplicat del llibre de qualificacions, els directors dels conservatoris de titularitat de la Generalitat Valenciana inclouran el nom de l'alumne en una relació, en dos exemplars, segons el model annex II, on s'especificaran les circumstàncies que motiven la sol·licitud. En el llibre duplicat s'ha de fer constar, en les pàgines destinades a observacions, una diligència segons el model publicat com a annex III d'esta resolució.
  
3.4 Quan la sol·licitud de duplicat es realitze des d'un altre conservatori de titularitat de la Generalitat Valenciana diferent del que custodiava amb anterioritat el llibre de qualificacions, la Secretaria del Conservatori des del qual es formula la petició sol·licitarà d'aquell un certificat acreditatiu dels estudis realitzats per l'alumne, que s'ha d'ajustar al model publicat com a annex IV d'esta resolució.
  
3.5 Al gener el Servei d'Inspecció Educativa remetrà comunicació dels llibres de qualificacions registrats i del seu romanent a la direcció general de Centres Docents, així com la previsió de la necessitat de llibres per al següent curs escolar, d'acord amb el model publicat com a annex V.
  
Quart. Registre
  
4.1 El Servei d'Inspecció Educativa de cada direcció territorial de Cultura i Educació assignarà a cada alumne un llibre de qualificacions i farà constar en la relació de sol·licitud de llibres (annex I) la sèrie i el número de cada llibre que es distribuïx al centre. L'original d'esta relació serà arxivat en el Servei d'Inspecció Educativa i constituirà el Registre de Llibres de Qualificacions de Grau Mitjà de Dansa de la direcció territorial de Cultura i Educació.
  
4.2 El número de registre a consignar s'iniciarà amb el número 1, continuarà correlativament fins al número que corresponga a l'últim llibre de qualificacions registrat en cada curs escolar, i tornarà a començar en el curs escolar següent amb el número 1. A este número se li afegiran, separades per un guió, les dos últimes xifres de l'any en què se sol·licita el llibre.
  
4.3 Una vegada registrats, el Servei d'Inspecció Educativa entregarà els llibres de qualificacions als conservatoris de dansa de titularitat de la Generalitat Valenciana juntament amb la còpia o còpies de la relació de l'alumnat per al qual es van sol·licitar els llibres (annex I) degudament omplida o omplides. Hi haurà de quedar constància de l'assignació de tots estos llibres als respectius alumnes i indicar-hi la sèrie i numeració assignats. Els conservatoris han d'arxivar la relació referida als seus alumnes, així com, si és procedent, un dels exemplars de la corresponent a cada un dels centres autoritzats que tinguen adscrits, i remetre l'exemplar restant als dits centres, per al seu arxiu. Amb estes còpies els centres constituiran el seu registre de Llibres de Qualificacions de Grau Mitjà de Dansa.
  
4.4 En el cas d'un alumne que es trasllade a un centre de la Comunitat Valenciana des d'una altra comunitat autònoma, sense finalitzar estudis, el conservatori ha d'anotar les dades del seu llibre de qualificacions en el seu registre de Llibres de Qualificacions i comunicar-ho a la direcció territorial de Cultura i Educació, per a la seua inscripció en el Registre de Llibres de Qualificacions de Grau Mitjà de Dansa de la direcció territorial. Caldrà utilitzar el model publicat com a annex VI d'esta resolució.
  
4.5 En el cas d'un alumne que es trasllade de centre dins de la Comunitat Valenciana, el centre d'origen ha d'anotar la baixa en el seu registre de Llibres de Qualificacions. El centre de destinació, en el moment de la seua recepció, ha d'anotar la seua inscripció en el Registre de Llibres de Qualificacions del centre i comunicar-la a la direcció territorial, utilitzant el model publicat com a annex VII d'esta resolució.
  
4.6 Quan el centre haja sol·licitat un duplicat d'un llibre de qualificacions, per mitjà de l'annex II d'esta resolució, haurà de donar de baixa l'anterior en el seu registre de llibres. Al seu torn, la Direcció Territorial, utilitzant les dades que consten en el citat model annex II, donarà de baixa l'anterior llibre i incorporarà, automàticament, les dades del nou llibre en el Registre de Llibres de Qualificacions.
  
4.7 Quan es detecten llibres duplicats per error, se n'haurà d'anul·lar l'últim perforant-lo. Este fet s'ha de comunicar a la direcció territorial utilitzant el model publicat com a annex VIII d'esta resolució, de manera que quede constància de la seua anul·lació tant en el Registre de Llibres de Qualificacions del centre com en el de la direcció territorial.
  
4.8 L'entrega del llibre de qualificacions a l'alumne, una vegada superats els estudis, s'ha d'anotar en el Registre de Llibres de Qualificacions del centre i comunicar-ho a la direcció territorial, utilitzant el model publicat com a annex IX d'esta resolució.
  
4.9. Les dades del Registre de Llibres de Qualificacions de Grau Mitjà de Dansa de la direcció territorial de Cultura i Educació formaran part del registre de Llibres Acreditatius d'Estudis de la Comunitat Valenciana.
  
La comunicació de les incidències relatives a trasllat d'alumnes, anul·lacions per duplicitat, entrega a l'interessat, etc. s'ha de realitzar utilitzant els models annexos previstos en esta resolució, en el moment s'hi produïsquen.
  
Quint. Ompliment
  
5.1 Obertura i ompliment.
  
5.1.1 L'obertura i ompliment del Llibre de Qualificacions de Grau Mitjà de Dansa corresponen al conservatori de titularitat de la Generalitat Valenciana on l'alumne estiga matriculat. En el cas de l'alumnat que curse els seus estudis en un centre autoritzat, corresponen al conservatori dansa de titularitat de la Generalitat Valenciana a què es trobe adscrit.
  
5.1.2 Les direccions territorials de Cultura i Educació, a través del Servei d'Inspecció Educativa, supervisaran el procés d'ompliment i custòdia dels llibres de qualificacions de Grau Mitjà de Dansa, i controlaran la distribució dels llibres en el seu àmbit territorial.
  
5.1.3 El llibre de qualificacions es referix als estudis d'una única especialitat.
  
5.1.4 En cas d'error en l'ompliment de dades, les correccions hauran d'acreditar-se per mitjà d'una diligència amb la firma del secretari o la secretària del conservatori de dansa. Si és possible, en els espais en blanc que queden en la mateixa pàgina o en les pàgines de ?observacions?.
  
5.1.5 Quan l'espai destinat a indicar les assignatures que componen el currículum de l'especialitat no siga suficient i l'abreviació pot donar lloc a confusions, s'ha d'indicar explícitament, amb l'oportuna diligència, el nom complet de l'assignatura i les abreviatures corresponents, en les pàgines de ?observacions?.
  
5.2 Consignació de qualificacions.
  
5.2.1 El resultat de l'avaluació final de les assignatures s'ha d'expressar en xifres d'1 a 10, sense decimals. S'hi consideraran positives les qualificacions iguals o superiors a 5 i negatives, les restants. S'han de consignar-hi a partir de la pàgina 20 del llibre de qualificacions.
  
5.2.2 En el cas que l'alumne, d'acord amb el que preveu l'article 40.2 de la Llei Orgànica 1/1990, de 3 d'octubre, d'Ordenació General del Sistema Educatiu, s'incorpore a un curs distint del primer, la consignació de les qualificacions començarà en la pàgina 20.
  
5.2.3 Una vegada finalitzats els estudis corresponents al Grau Mitjà de Dansa, les pàgines que, si és procedent, resultaren en blanc s'invalidaran per mitjà de la inserció diagonal de la paraula «inutilitzat». Igualment es procedirà amb les pàgines 18 i 19 quan l'alumne no haja cursat prèviament estudis de Grau Mitjà en una altra especialitat.
  
5.3 La consignació de les qualificacions de les diferents assignatures que constituïxen el currículum de l'especialitat, s'ha de fer de la següent manera:
  
5.3.1 En la columna corresponent a «Assignatures», s'ha de consignar-hi en primer lloc les que corresponguen al curs en què l'alumne es troba matriculat. En cada casella de la columna «Curs», s'ha de fer constar-hi, en lletra, el curs en què l'alumne estiga matriculat.
  
5.3.2 En el cas que l'alumne tinga una assignatura pendent del curs anterior, la seua qualificació s'ha de consignar en últim lloc de la columna de ?Assignatures?, i en la casella «Curs» es consignarà el que li corresponga.
  
5.3.3 Quan el nombre d'assignatures qualificades negativament impedisca la promoció al curs següent, s'ha d'indicar ?no promociona- en la fila següent a la de l'última assignatura qualificada.
  
5.3.4 Quan, segons la normativa d'avaluació, la qualificació d'una assignatura estiga condicionada a la superació d'una altra del curs anterior amb igual denominació, i la qualificació d'esta haja sigut inferior a 5, s'ha de consignar ?pendent- en la casella corresponent.
  
Igualment caldrà consignar-hi la qualificació d'aquelles assignatures no homònimes, els continguts de les quals siguen totalment o parcialment progressius, per a les quals s'establisquen condicions de superació.
  
5.3.5 En el cas d'assignatures que hagen sigut convalidades, s'ha d'anotar ?convalidada- en la casella de qualificació.
  
5.3.6 Una vegada consignades les qualificacions de totes les assignatures, s'ha d'inutilitzar els espais en blanc amb una ratlla horitzontal en la fila immediatament inferior a l'última utilitzada, i una altra ratlla diagonal que abrace la resta de les files.
  
5.4 En el cas que s'haja autoritzat a l'alumne l'ampliació excepcional de la seua permanència en el Grau Mitjà, cal fer-ho constar en els espais en blanc de la pàgina 17 del Llibre de Qualificacions, o en les pàgines destinades a «observacions» per mitjà d'una diligència, d'acord amb el model de l'annex X.
  
5.5 Quan l'impagament total o parcial del preu públic establit per a estos ensenyaments done lloc a la denegació o l'anul·lació, respectivament, de la matrícula, s'ha de fer constar la dita circumstància en les pàgines d' «observacions» per mitjà d'una diligència, d'acord amb el model de l'annex XI.
  
5.6 Finalització de l'especialitat.
  
5.6.1 Una vegada superats els estudis corresponents a una especialitat de Grau Mitjà de Dansa, s'ha d'entregar el llibre de qualificacions a l'alumne, fent constar esta circumstància en l'espai reservat a este efecte en la pàgina 30 i en el seu expedient acadèmic. Així mateix, en el moment en què li siga entregat, l'alumne firmarà un rebut, segons el model publicat com a annex XII, que quedarà arxivat al conservatori de dansa de titularitat de la Generalitat Valenciana on l'alumne estiga matriculat o, si es dóna el cas, en aquell on estiga adscrit el centre autoritzat on curse estudis.
  
L'entrega a l'alumne ha de quedar inscrita en el Registre de Llibres de Qualificacions del centre i ser comunicada al registre de la direcció territorial de Cultura i Educació utilitzant el model de l'annex IX d'esta resolució.
  
5.6.2 En cas de no superació dels estudis, els llibres de qualificacions quedaran davall la custòdia del conservatori de dansa de titularitat de la Generalitat Valenciana on l'alumne estiga matriculat o, si és procedent, on estiga adscrit el centre autoritzat on cursara estudis.
  
5.7 Alumnes que ja han iniciat estudis
  
Per als alumnes que ja s'hi troben matriculats i han iniciat estudis de Grau Mitjà de Dansa, els directors dels conservatoris de titularitat de la Generalitat Valenciana sol·licitaran el llibre de qualificacions, d'acord amb el que disposa l'apartat tercer d'esta resolució de manera que els dits documents estiguen en els corresponents expedients abans de la finalització de l'any 2002.
  
Una vegada el conservatori de dansa haja rebut estos llibres de qualificacions, s'ha d'anotar en la pàgina corresponent a ?observacions- la diligència que es publica com a annex XIII d'esta resolució, per a fer constar el curs acadèmic que l'alumne titular del llibre va iniciar els seus estudis de Grau Mitjà de Dansa i la veracitat de les qualificacions consignades.
  
Sext. Trasllat del llibre
  
6.1 El trasllat del Llibre de Qualificacions de Grau Mitjà de Dansa serà procedent en els següents casos:
  
a) Trasllat de l'alumne entre conservatoris de dansa de titularitat de la Generalitat Valenciana.
  
b) Trasllat de l'alumne d'un centre autoritzat a un altre que estiga adscrit a un conservatori de dansa de titularitat de la Generalitat Valenciana diferent.
  
c) Trasllat de l'alumne d'un conservatori de dansa de titularitat de la Generalitat Valenciana a un centre autoritzat adscrit a un conservatori diferent.
  
d) Trasllat de l'alumne d'un centre autoritzat a un conservatori de dansa de titularitat de la Generalitat Valenciana diferent d'aquell al qual estiga adscrit el dit centre.
  
e) En qualsevol cas de trasllat a centres docents aliens a la Comunitat Valenciana.
  
6.2 En tots els casos, el llibre de qualificacions ha de ser tramés del conservatori de dansa de la Generalitat Valenciana d'origen al conservatori de destinació, a petició d'este, per correu certificat o qualsevol altre mitjà que deixe constància de la seua recepció. En cap cas s'ha d'entregar a l'alumne.
  
El conservatori de dansa d'origen ha de fer constar en el seu registre de Llibres de Qualificacions la baixa per trasllat. El conservatori ha de fer constar la seua incorporació en el seu i comunicar-ho a la Direcció Territorial de Cultura i Educació corresponent, utilitzant el model annex VII d'esta resolució.
  
6.3 El conservatori de dansa d'origen ha d'omplir les diligències que figuren en les pàgines 13, 14 i 15. En cas que resulten insuficients, han d'estendre noves diligències en les pàgines destinades a ?observacions?.
  
6.4 En qualsevol cas de trasllat de matrícula, l'alumne ha de sol·licitar un certificat acreditatiu dels estudis realitzats, que expedirà el conservatori de dansa de titularitat de la Generalitat Valenciana d'origen i haurà de remetre al centre de destinació per a la matrícula de l'alumne. El model figura com a annex IV d'esta resolució.
  
6.5 El conservatori de dansa de titularitat de la Generalitat Valenciana de destinació ha de reflectir en el llibre de qualificacions la inscripció de l'alumne i obrir un nou expedient acadèmic, al qual ha de traslladar les dades consignades en el llibre.
  
II. Altres documents d'avaluació
  
Sèptim. Informe d'avaluació individualitzat
  
7.1 Quan l'alumne es trasllade a un altre centre sense haver acabat el curs, caldrà consignar, en un informe d'avaluació individualitzat, tota aquella informació que resulte necessària per a la continuïtat del procés d'aprenentatge. Ha de ser elaborat pel tutor del curs que l'alumne estiga realitzant al centre, a partir de les dades facilitades pels professors de les assignatures del curs.
  
7.2 L'informe d'avaluació individualitzat ha de contindre, com a mínim, els següents elements:
  
a) Apreciació sobre el grau de desenrotllament de les capacitats anunciades en els objectius específics de l'especialitat de l'alumne, així com sobre el grau d'assimilació dels continguts referits a esta.
  
b) Apreciació sobre el grau de desenrotllament de les capacitats enunciades en els objectius específics de les restants assignatures que configuren el currículum de l'especialitat de l'alumne, així com sobre el grau d'assimilació dels continguts referits a estes.
  
c) Qualificacions parcials o valoracions de l'aprenentatge, en el cas que s'hagen emés en eixe període.
  
d) Dificultats d'aprenentatge i carències apreciades en l'alumne que es trasllade de centre.
  
7.3 En el cas d'alumnes procedents d'altres comunitats autònomes, el trasllat dels quals els supose un canvi de currículum, el centre de destinació ha de traslladar de l'informe a l'expedient les dades relatives a les possibles mesures d'adaptació curricular i posar l'informe a disposició del professor-tutor de l'alumne.
  
Octau. Expedient acadèmic personal
  
8.1 Tota la informació relativa al procés d'avaluació s'ha d'arreplegar, de forma resumida, en l'expedient acadèmic personal de l'alumne. Hi hauran de figurar les dades identificadores del centre, les dades personals de l'alumne i les seues dades acadèmiques: número d'expedient, cursos acadèmics, resultats de la seua avaluació en les distintes convocatòries i decisions sobre la seua promoció i titulació.
  
L'expedient acadèmic personal per al Grau Elemental s'ha d'ajustar al model publicat com a annex XIV de la present resolució i, per al Grau Mitjà, al publicat com a annex XV.
  
8.2 L'expedient dels alumnes que accedixen a estos ensenyaments en qualsevol dels seus graus (Elemental o Mitjà) haurà de ser omplit pel centre en què es matriculen. La seua custòdia i arxiu correspon a la secretaria del centre, que l'haurà de conservar-hi mentre este existisca. En cas de supressió del centre, la direcció territorial de Cultura i Educació corresponent proveirà les mesures adequades per a la seua conservació o trasllat.
  
8.3 Quan un alumne es trasllade d'un centre a un altre, el centre de destinació ha d'obrir el corresponent expedient acadèmic de l'alumne, del qual ha d'incorporar-hi les dades del llibre de qualificacions.
  
Nové. Actes d'avaluació
  
9.1 Les actes d'avaluació s'han d'estendre al terme de cada un dels cursos dels graus elemental i mitjà de Dansa, i s'han de tancar en acabar el període lectiu ordinari el mes de juny.
  
9.2 El disseny bàsic de les actes corresponents al grau Elemental s'ha d'ajustar al model publicat com a annex XV de la present resolució.
  
En les actes corresponents al quart curs del Grau Elemental s'ha de fer constar la proposta d'expedició del certificat corresponent, per haver aconseguit els objectius establits per al dit grau.
  
9.3 El disseny bàsic de les actes corresponents al Grau Mitjà s'ha d'ajustar al model publicat com a annex XVI de la present resolució.
  
En les actes corresponents al sext curs del Grau Mitjà s'ha de fer constar la proposta d'expedició del títol professional en l'especialitat corresponent, per haver aconseguit els objectius establits per al dit grau.
  
9.4 Les actes d'avaluació han de comprendre la relació nominal dels alumnes, ordenats alfabèticament, juntament amb els resultats de l'avaluació de les assignatures del curs, i consignats d'acord amb el que establix l'apartat 5 («consignació de qualificacions») de la present resolució. També caldrà indicar-hi les decisions sobre promoció al curs següent i, si és procedent, la permanència d'un any més en el curs o cicle, d'acord amb les normes que regulen este supòsit. També caldrà indicar-hi, si és procedent, les assignatures convalidades.
  
Les claus indicatives de les assignatures són les que s'indiquen en l'annex XVIII de la present resolució.
  
Una vegada omplides les actes d'avaluació, s'han d'inutilitzar els espais en blanc amb una ratlla diagonal que abrace la resta de les files.
  
9.5 Les actes d'avaluació han de ser firmades pel coordinador corresponent i per tots els professors que han intervingut en el procés avaluador, amb indicació expressa del nom i cognoms. En tots els casos, s'ha de fer constar-hi el vistiplau del director del centre.
  
9.6 En els centres autoritzats s'han d'omplir dos exemplars de cada acta: un per al propi centre i un altre per al conservatori de dansa de titularitat de la Generalitat Valenciana al qual estiga adscrit.
  
9.7 A partir dels resultats consignats en les actes, el secretari del centre ha d'elaborar un informe dels resultats de l'avaluació final dels alumnes, segons el model que s'arreplega en l'annex XIX. Amés, ha d'enviar-ne una còpia al Servei d'Inspecció Educativa de la direcció territorial d'Educació i Cultura corresponent.
  
Deu. Certificats acreditatius dels estudis realitzats
  
10. 1 Si un alumne requerix un certificat acreditatiu de les consignacions que consten en el seu expedient acadèmic, ha de dirigir-se al director del centre una petició escrita on constaran els motius pels quals la sol·licita. La Secretaria del centre confeccionarà la dita certificació, el disseny bàsic de la qual s'ha d'ajustar al model publicat com a annex IV de la present resolució.
  
10.2 En el Grau Elemental tindrà la consideració de document bàsic el certificat acadèmic a efectes de trasllat de centre, el model del qual s'establix en l'annex I de l'Ordre del Ministeri d'Educació i Ciència de 29 de maig de 1995.
  
Onze. Autoritzacions
  
S'autoritza les direccions territorials de Cultura i Educació, en l'àmbit de les seues competències, per a interpretar i resoldre totes les incidències que pogueren plantejar-se en l'aplicació de la present resolució.
  
Dotze. Entrada en vigor
  
La present resolució entrarà en vigor el mateix dia de la seua publicació en el Diari Oficial de la Generalitat Valenciana.
  
València, 26 d'abril de 2002